Ons gaan na meditasies oor die brief aan die Filippense weer verder met meditasies oor die boek Eksodus. ons gaan nou begin by hoofstuk 5.
Die Israeliete het Moses en Aaron as hulle leiers aanvaar. Hulle gaan nou na Farao. Hulle kom daar nie in die eerste plek as die Israeliete se verteenwoordigers nie. Moses en Aaron kom in die eerste plek namens die HERE, die God van Israël. Hulle bring Sy boodskap vir Sy volk aan die Farao oor.
Ons sien hier wat baiekeer gebeur. Mense dink vanuit wat hulle hier op aarde sien. Wat die meeste mense doen of dink, wat die magtigste party dink of doen sou die regte ding wees. Hoe belangrik is dit dat ons verder kyk as wat op hierdie wêreld gebeur. As ons let op wie hier die magtigste is, laat ons ons deur die sonde en die duiwel saam neem na die ewige dood waarin ook die Farao geëindig het. Die HERE gaan vir Farao wys dat Hy die enigste lewende God is!
Die kans is baie groot dat die Farao nog nooit die naam HERE gehoor het nie. Dalk het die volk al baie lank die naam HERE baie min of heeltemal nie meer gebruik nie.
Dit is duidelik dat Farao nie die bestaan van die HERE ontken nie. Dit was toe onbestaanbaar want die mense het geglo dat elke volk en land sy eie gode gehad het. Die een god was baie sterker as die ander god. Farao meen dat dit nie nodig is om na die HERE te luister nie. Die HERE moet ‘n baie swak god wees want Hy het Israel nie verder as slawerny kon bring nie.
Ons sien hier gebeur wat ook in ons tyd gebeur. Mense sê vir jou dat hulle nie van Christus weet nie. Hulle het die HERE nog nooit gesien nie. As hulle na die wêreld met al die probleme kyk dan kan God nie baie beteken nie. Dit is dan die rede om nie in Hom te glo en na Hom te luister nie. Die oorsaak van die ongeloof is dan dat mense nie wil raaksien dat hulle vir al die probleme op aarde sorg nie. Hulle wil nie van die genade van die HERE leef nie. Hoe nodig het ons die Gees wat ons en ander steeds weer leer om die HERE te wil ken.